
REFERAT DE APROBARE A  PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara 
domnilor Teodor Stanca, Petru Mirciov și doamnei Cornelia Fiat


	
1. Descrierea situaţiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor excepționale, au adus onoare municipiului Timişoara, în ţară şi străinătate. 

1. Schimbări preconizate şi rezultate aşteptate
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane distinse prin felul ȋn care și-au servit concetățenii. 
Menirea Titlului de „Cetăţean de Onoare al Municipiului Timişoara” este aceea de a-i pune în valoare şi a le acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii sale. 

3. Alte informații
Domnul Teodor Stanca a fost un lider al revoltelor studențești ȋndreptate ȋmpotriva invaziei sovietice din Ungaria. Din 1989, domnul Teodor Stanca a funcționat ca membru ȋn Parlamentul României și lider marcant al AFDPR.
Domnul Petru Mirciov s-a numărat printre cele 44 000 de persoane deportate ȋn Bărăgan de către autoritățile comuniste. După 1989, el s-a afirmat ȋn viața publică ca președinte al Asociației Foștilor Deportați ȋn Bărăgan Timișoara.
Doamna Cornelia Fiat a fost, de asemenea, deportată ȋn Bărăgan și, dupa 1990, s-a afirmat ȋn viața civică a Timișoarei, ca vicepreședinte al AFDB Timișoara.
Ținând cont că aceste trei personalități au promovat – prin propria ținută - demnitatea ca valoare socială, și având ȋn vedere că prin acest exemplu, ȋntreaga societate românească a fost pusă ȋn fața valorilor sale morale și istorice, domnii Teodor Stanca, Petru Mirciov și doamna Cornelia Fiat sunt ȋndreptățiți să primească titlul de Cetățean de Onoare al Municipiului Timișoara.

Concluzii
Ȋn baza celor enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnilor Teodor Stanca, Petru Mirciov și doamnei Cornelia Fiat, pentru contribuția adusă la afirmarea valorilor de libertate, demnitate si spirit civic ale Timisoarei.

